Inden det solrige og lune vejr atter vender tilbage i løbet af weekenden, skal vi finde paraplyen og regntøjet frem, når et udbredt regnvejr i det kommende døgn skal passere hen over landet. Det er et lavtryk ved Færøerne, der sender sine fronter med regn ind gennem Nordsøen og videre frem mod Danmark. I løbet af eftermiddagen begynder det allerede gradvist at regne i Jylland, og herfra breder regnvejret sig i løbet af aftenen til hele landet. I første omgang holder regnen sig øst for Storebælt, så man på det meste af Sjælland, Lolland/Falster og Bornholm får tørvejr, når man skal hjem fra arbejde. Ud på aftenen og natten tiltager regnen i den nordlige og østlige del af landet, og torsdag morgen vil det stadig regne i Nordjylland og i de østligste egne. I disse dele af landet vil regnen således sile ned, når fleste torsdag morgen står og skal ud af døren, og regnvejret kan fortsætte en stor dele af morgenen og langt op af formiddagen, hvor regnen ført ventes at høre op på Østsjælland og Bornholm. I den sydlige og vestlige del af Jylland hører regnen allerede op natten til torsdag, og her vil man torsdag morgen stå op til tørvejr. Hen over det meste af landet kan der det kommende døgn falde omkring fem millimeter, men i Nordjylland og på store dele af Sjælland har man udsigt til noget mere. Her kan der falde 10 millimeter, mens der i Nordsjælland ifølge TV 2 VEJRETs seneste prognoser kan falde tæt på 15 millimeter regn. Regnen falder i en i forvejen relativ våd februar. På trods af en periode med tørt, solrigt og lunt vejr, har vi allerede fået 42 millimeter regn på landsplan, som kan blive til nær 50 millimeter, inden torsdagen er omme. Normalt falder der 38 millimeter i februar måned.

Referat:
Lokalt kan der falde tæt på 15 millimeter regn frem til torsdag formiddag.